KIRJALLINEN KYSYMYS E-0520/03

esittäjä(t): Miet Smet (PPE-DE) neuvostolle

(24. helmikuuta 2003)

Aihe: Naisten oikeudet Pakistanissa

Euroopan unioni ja Pakistan allekirjoittivat vuonna 2001 yhteistyösopimuksen. Sopimuksen 1 artiklassa on lauseke, joka liittyy ihmisoikeuksien ja demokraattisten periaatteiden kunnioittamiseen.

Pakistanissa ei aina kunnioiteta naisten oikeuksia siitä huolimatta, että Pakistan on allekirjoittanut nämä periaatteet. AFP:n, Reutersin ja New York Timesin mukaan eräät pakistanilaiset naiset ovat joutuneet verikoston uhriksi. Heidät on raiskattu, poltettu tai murhattu. Paikalliset neuvostot voivat päättää verikostosta.

Onko EU jo ilmaissut kantansa näihin vakaviin naisten oikeuksien loukkauksiin? Jos se ei ole, aikooko EU ilmaista kantansa näihin loukkauksiin?

Aiotaanko perustaa mekanismi, jolla Pakistanin naisten oikeuksien kunnioittamista valvotaan ja jolla se tehdään velvoittavaksi? Harkitaanko mahdollisuutta, että EU pidättäytyy yhteistyöstä Pakistanin kanssa, mikäli tämä valtio loukkaa jatkuvasti naisten oikeuksia ja yleisesti ihmisoikeuksia?

Jos vastaus edellisiin kysymyksiin on kielteinen, aikooko EU tulevaisuudessa harkita näitä mahdollisuuksia?

Jos sekä naisten oikeuksien kunnioittamiseen liittyvästä valvonnasta ja velvoitteista on olemassa säännöt ja jos Pakistanin ja EU:n välisestä yhteistyöstä mahdollisesti pidättäydytään, koskeeko tämä kaikkia EU:n kanssa samankaltaisen sopimuksen (niin sanotun kolmannen sukupolven yhteistyösopimuksen, jossa viitataan selkeästi ihmisoikeuksiin) allekirjoittaneita valtioita?

Vastaus

(22. heinäkuuta 2003)

1. Neuvosto palauttaa mieliin, että EU korostaa kaikissa Pakistanin kanssa käytävään vuoropuheluun kuuluvissa kokouksissa pitävänsä tärkeänä ihmisoikeuksien, myös naisten oikeuksien kunnioittamista ja että se aikoo jatkossakin toimia näin aina, kun siihen tarjoutuu tilaisuus. EU-maiden Islamabadin edustustojen päälliköt seuraavat hyvin tarkkaan ihmisoikeustilannetta ja keskustelevat yksittäistapauksista viranomaisten kanssa säännöllisesti järjestettävien tapaamisten yhteydessä.

2. EU on sisällyttänyt ihmisoikeuslausekkeen olennaisena osana kolmansien maiden kanssa tekemiinsä kauppa- ja yhteistyösopimuksiin vuodesta 1995 alkaen. Tällaisissa lausekkeissa määrätään, että perusluonteisten ihmisoikeuksien ja demokratian periaatteiden kunnioittaminen on sopimuspuolten sisä- ja ulkopolitiikan lähtökohta ja olennainen osa sopimusta. Jos ihmisoikeuksia loukataan, sopimuksen soveltaminen voidaan keskeyttää. Ennen vuotta 1995 ihmisoikeuksien kunnioittaminen mainittiin usein selvästi esimerkiksi sopimusten johdanto-osassa.

3. Tähän mennessä yhdenkään ihmisoikeuksia koskevan olennainen osa -lausekkeen sisältävän sopimuksen soveltamista ei ole keskeytetty. Kuitenkin silloin, kun EU on katsonut, että kumppanivaltio on rikkonut sopimuksen olennaisia osia, on sopimuksen tiettyjen määräysten soveltaminen keskeytetty. Tällainen tapaus oli esimerkiksi Cotonoun sopimuksen rahoitusmääräykset Zimbabwen (2002), Komorien (2000), Norsunluurannikon (2000), Fidzin (2000), Haitin (2000) ja Liberian osalta (2001). Muissa tapauksissa yhteistyösopimusten allekirjoittamista on ihmisoikeuksia koskevien huolenaiheiden takia lykätty esimerkiksi Kroatian (1995), Pakistanin (1999), Algerian (1998) ja Venäjän (1995) kanssa.

4. Pääpaino on kuitenkin pikemminkin vuoropuhelun edistämisessä ja myönteisissä toimenpiteissä kuin rangaistustoimissa. EU käyttää hyväkseen jokaista tilaisuutta kehottaakseen valtioita kunnioittamaan ihmisoikeuksia ja edistämään niiden suojelua ja muistuttaakseen kumppanivaltioille velvoitteista, joita ihmisoikeuksia koskevan olennainen osa -lausekkeen sisältävistä sopimuksista seuraa.

5. EY:n ja Pakistanin välistä kumppanuutta ja kehitystä koskevassa yhteistyösopimusehdotuksessa, joka on parhaillaan käsiteltävänä Euroopan parlamentissa, noudatetaan edellä kuvattuja periaatteita.